Simon Emil Ammitzbøll (RV), 2005-12-13:
Jeg skal gøre det forholdsvis kort.
Jeg fik mest anledning til at gå herop i anledning af hr. Per Clausens indledende bemærkninger om overraskelsen ved, at Socialdemokraterne og Det Radikale Venstre nu var gået med i denne her aftale med Venstre, Konservative og Dansk Folkeparti, hvorefter hr. Per Clausen så forklarede, hvorfor det var overraskende, ved at komme med eksempler alene på baggrund af Socialdemokraternes udmeldinger.
Det tror jeg var klogt valgt af hr. Per Clausen, for jeg tror ikke, at de samme eksempler ville være at finde i den ordførertale, som Det Radikale Venstre holdt i forbindelse med førstebehandlingen af L 38.
Det er rigtigt, at jeg i min ordførertale også var bekymret over afskaffelsen af de lokale radio- og fjernsynsnævn.
Det har vi med i vores betænkningsbidrag at vi er uenige om, men man kan ikke få det hele.
Til gengæld har vi fået ændret på tilskudsordningen – en tilskudsordning, om hvilken jeg også dengang sagde, at vi var positive over for selve forenklingselementet, men vi var bekymrede over for den model, der var lagt an til.
Nu har vi, som hr. Mogens Jensen allerede har redegjort for, fået med, at studenterradio og -tv, højskoleradio og -tv og radio og tv produceret af handicappede vil få ekstra tilskud i forhold til andre.
Og hvorfor så netop disse grupper?
Det er der faktisk gode svar på.
I Det Radikale Venstre mener vi, at græsrodstv har et vigtigt formål ved at være en rugekasse for talenter, et sted, hvor talenterne kan spire, og her har vi ment, at særlig unge grupper har været vigtige at give mulighed for at kunne være netop i dette rugekassemiljø, som studenterradio og -tv og højskoleradio og -tv er.
Med hensyn til handicappede drejer det sig om en mediesvag gruppe, og der synes vi, det har været vigtigt at sikre, at mediesvage grupper har bedre muligheder for at kunne lave radio og tv på frivillig basis end alle os andre.
Det synes vi sådan set ikke vi har nogen grund til at skamme os over.
Under førstebehandlingen var det faktisk sådan, at da jeg afsluttede min ordførertale, sagde
Venstres ordfører, hr. Jens Rohde: Betyder det så, at Det Radikale Venstre stemmer for eller imod lovforslaget?
Så det var jo ikke en harmdirrende nejtale, der blev holdt, og som jeg kunne meddele ham, var der såmænd også et enkelt medlem af vores egen folketingsgruppe, der havde stillet mig samme spørgsmål på baggrund af netop den ordførertale.
Venstre kom Det Radikale Venstre meget i møde under førstebehandlingen, og vi har fået nogle indrømmelser, bl.a. på det område, jeg lige har nævnt, nemlig tilskudsordningerne, for at sikre, at græsrods-tv stadig har vinduer i forhold til Kanal København, og for at sikre, at pirateri kommer over i straffeloven – det er de fem partier enige om at justitsministeren skal tage initiativ til – og endelig for at sikre, at vi får det udbud af lokale tv-frekvenser, som vi får.
Det er fire konkrete ting, som er blevet ændret i forhold til det oprindelige, der lå, da vi behandlede det første gang, og det er Det Radikale Venstre tilfreds med.
Vi kan ikke ændre verden og få det, som Det Radikale Venstre vil.
Foreløbig har vi kun 17 mandater, men når vi får 90 mandater, skal jeg nok love hr. Per Clausen, at så vil det måske se lidt anderledes ud.